google/wiki40b huggingface dataset:
Valget i Brandenburg 2019

Utgangsposisjon

SPD hadde helt siden Tysklands gjenforening vært det største partiet og hatt ministerpresidenten i delstatsregjeringen. Ved valget i 2014 ble SPD det største partiet, etterfulgt av CDU og Die Linke. AfD kom inn i landdagen for første gang. De grønne og Freie Wähler oppnådde også representasjon. I løpet av perioden var grunnen til Freie Wähler oppløst og det fantes i landdagen fire partiløse politikere.

Valgordning

Valget til delstatsparlamentet holdes hvert femte år, om 88 plasser i landdagen. Av disse velges 44 direkte i valgkretser, mens de resterende velges ved forholdstallsvalg av partilister. Velgerne får to stemmesedler. Førstestemmen går til en kandidat i valgkretsen, mens andrestemmen går til et parti. Regler om overskuddsmandater og utjevningsmandater kan forhøye antallet medlemmer av landdagen til 110.
Sperregrensen er 5 % for partier. Partier som kommer under denne sperregrensen, men oppnår et direktevalgt mandat, kommer også i betraktning ved fordelingen av partistemmer. Freie Wähler kom ved valget i 2014 under sperregrensen, men vant likevel en valgkrets. Direktemandatet medførte som et såkalt «grunnmandat» (tysk: Grundmandat) at partiet fikk ytterligere to, og dermed tilsammen tre representanter i landdagen.
Stemmerett har tyske statsborgere over 16 år, som valgdagen har hatt bosted i Brandenburg minst en måned.

Valgresultat

SPD beholdt sin posisjon som delstatens sterkeste parti. AfD hadde den største fremgangen.
Den gamla jukeboxen

«Den gamla jukeboxen» er en svensk sang, skrevet av Lasse Lindbom. Den ble fremført av gruppen Landslaget i den svenske Melodifestivalen 1975, hvor bidraget endte på en syvendeplass. «Den gamla jukeboxen» ble utgitt på singlen EMI 4E 006-35176 samme år. B-siden var «Kom aldrig mer igen».
«Den gamla jukeboxen» ble også utgitt på albumet med samme navn.
Sangen ble en suksess på Svensktoppen, hvor den lå i elleve uker i perioden 20. april-29. juni 1975.
Samma år spilte Bingos inn en coverversjon av sangen. Den ble utgitt på albumet Svenska festivalmelodierna -75 m.

Norsk versjon

Rolf Løken har skrevet en norsk tekst. På norsk heter den «Den gamle jukeboxen».
Norsk kjempevise

«Norsk kjempevise» er et skillingstrykk med undertittelen «De norske gutter.» Alf Prøysen presenterte den i sin visespalte i «Magasinet for alle» årgang 1957. Melodien skal være «Den norske sjømann».

Teksten

1.De norske gutter er det ikke godt å komme nær,

der finnes ei det land som nordmenn tukte kan.

I ski og skøyteløp når svensken inn til ovnen krøp

da sto den nordmann bold som herdet jern og stål.
2.Hurra for Norbech som på ryggen lagde hver som kom,

får han sitt nakketak han farer ei med mag,

han er jo alles skrekk ja selv den store danske Bech,

tør ei ham komme nær, nei Nor-bæk er for svær.
3.En tysker rund og tykk som veide mange hundre pund

vår Norbech ville ta med skam han måtte dra.

Og Norbechs kjempery gikk over sjø og land og by

det gikk i syd og nord over den halve jord.
4.Da kom det store skrog, en lange svenske Aksel Krook

han troet seg så sterk, men han fikk nakkeverk.

Et sådant nakketak man aldri så før denne dag

og svensken så med sorg fra gamle Gøteborg.
5.Hvo minnes ei den dag, da Norbechs aller største slag

på Bygdø bane sto, da fløt det neseblod.

Du blør min gutt, ja visst, det er det norske takk for sist

nå kan du reise hjem min hilsen bringe frem.
6.Nei norske gutter er det ikke godt å komme nær,

i alt som krever blod, som krever kraft og mot.

Thi birkebeiners marv, fra gammel tid har de i arv

ennu skal over jord gå vikingtog fra nord.
Greensted Church

Datering

Selv om Greensted Church ikke er like gammel som tidligere antatt blir den fortsatt regnet som verdens eldste tre-kirkebygg. Den tidligere dateringen av kirken bygget på en årringdatering av stavplankene i skipet, fra en undersøkelse (under arkeologiske utgravninger) foretatt i 1960. Moderne teknologi og ny viten har imidlertid senere reist tvil om slike tidlige årringdaringer. På midten av 1990-tallet ble det derfor gjort en ny og mer grundig årringsdatering av palisadeplankene i kirken, noe som ga et noe annet resultat. Undersøkelsene ble utført av forskere ved Sheffield University.
Den nye årringdateringen bekrefter at stavplankene er gjort av eiketømmer som ble felt i 1053 (+10/-55 år). Kirken (eller den eldste delen av den) kan således ikke dateres mer nøyaktig enn til perioden 998–1063. Noen hevder at den skal ha blitt bygget i 1013, andre i 1060, men ingen av dateringene har latt seg verifisere. British Archaeology mener at den må være bygget i perioden like etter 1053.
I den såkalte lille dommedagsboken (Little Domesday Book) skal det finnes en referanse til at Greensted-juxta-Ongar tilhørte godsherren Hamo Dapifer. Han er en av de som nevnes i dette (detaljerte) dokumentet, men det er uvisst om kirken nevnes. Det er imidlertid både tenkelig og sannsynlig at det var enten han eller hans etterkommer opprinnelig bygde den.

Bygning

Kirken er sammensatt av konstruksjoner fra en rekke perioder. Man mener at selve skipet med palisadeveggen er relativt autentisk og derfor i alt vesentlig stammer fra 1000-tallet. Stavplankene som er benyttet i palisadeverket er laget av grovt tilhogget eiketømmer. Innsiden er flattelgjet og utsiden har konveks form. Stavplankene står på en bunnsvill som hviler på en lav ringmur av stein. Sidekantene er festet til hverandre med not og fjær og i toppen mot stavlegjen.
Koret ble derimot rekonstruert i tudorstil med rød teglstein på Henrik VIIs tid. Samtidig ble halmtaket byttet ut på både skipet og koret. Også tre vinduer og en portal mot syd ble satt inn i skipet. Dessuten ble korbuen mellom skipet og koret utvidet.
Mange mener at klokketårnet, som er konstruert av sort eik, og spiret opprinnelig ble bygd på begynnelsen av 1600-tallet, selv om noen også hevder at det er eldre. En av kirkeklokkene har imidlertid en inskripsjon med årstallet 1618. Tårnet skal dessuten ha gjennomgått en vesentlig restaurering i 1848.

Annet

På sørsiden av kirka ligger det ei skjoldformet grav som mange mener stammer fra 1100-tallet. Sagnet sier at en bueskytter fra korstogene skal være begravd der.
Under de arkeologiske utgravningene i 1960, der H. Christie og O. Olsen deltok, ble det funnet spor etter en tidligere kirke (bygning) på stedet. 
En notis i de gamle engelske krønikene forteller at St. Edmunds døde legme overnattet i kirken i 1013, men om dette var den samme kirken er altså et åpent spørsmål.
Stekt flesk

Stekt flesk er betegnelsen på en tradisjonell norsk matrett, som kan eksistere som lokale tradisjonsretter med ulikt innhold. Stekt flesk er dessuten en viktig ingrediens i mange andre retter. Flesket som brukes er vanligvis lettsaltet sideflesk som skives, men også spekeflesk og bacon benyttes.
Stekt flesk kan bestå av skivet lettsaltet sideflesk eller spekeflesk (som kokes ut) og stekes og serveres sammen med kokte poteter, sjy, kålrabistappe, tomatbønner og/eller duppe. Duppen lages av meljevnet melk og kan tilsettes løk og andre krydderier og urter. Løtendupp bruker eksempelvis sjalottløk, mens Tjømedupp er basert på gressløk.
I Telemark ble potetgrøt (lokalt: jordeplegrøt) servert med stekt flesk som erstatning for smørøyet. Gamle oppskrifter fra Sør-Trøndelag beskriver Åbitfrokosten, der stekt flesk var ingrediens. På Finnskogen er stekt flesk viktig i den eldgamle retten «motti», kokte boller av rugmel fra svedjebruket. Denne er også ansett som en av Finlands nasjonalretter.
Sammen med flatbrød blir stekt flesk også servert til fiskeretter, som gammelsei og plukkfisk. Sammen med kålrabibiter eller -stappe finner vi også stekt flesk som tilbehør til kumle.
I det danske tradisjonelle kjøkken serveres stekt flesk med persillesaus og kokte poteter.
Meropeidae

Utseende

Middelsstore, brunlige skorpionfluer som særlig utmerker seg ved hannenes meget store, leddete, klypelignende ytre kjønnsorganer. Den amerikanske arten er kjent som "earwig fly" (saksedyr-flue) på grunn av dette. Kroppen er litt flattrykt. Vingene er temmelig brede og ovale, uten fargeflekker, og har et tett årenett. Ulikt andre skorpionfluer med vinger holdes de flatt over bakkroppen i hvile, ikke taklagt.

Liv og utvikling

Disse skorpionfluene lever på bakken, gjerne i skog. De er regnet som sjeldne og nokså lite er kjent om biologien deres, men innsamlinger med flygefeller har vist at de er mer utbredte enn man har trodd. Voksne dyr av Austromerope poultoni finnes om vinteren og våren, mens Merope tuber ser ut til å være aktiv i hele sommerhalvåret. De er nattaktive. Larvene er ikke kjente for noen av artene.

Utbredelse

Familien har en oppdelt utbredelse med én slekt i Nord-Amerika og én i Australia. Dette er sannsynligvis en typisk relikt-gruppe, der den nåværende utbredelsen er en liten rest av en tidligere mye videre utbredelse. Denne antagelsen blir styrket av at man kjenner én fossil art, Boreomerope antiqua, fra Russland, denne er fra så langt tilbake som jura-tiden.
Lillesand Venstre

Lillesand Venstre er Venstres lokalforening i Lillesand. Lokallaget er en av Sørlandets største med 57 betalende medlemmer (2015). Partiet sitter i opposisjon, har representanter i planutvalget, oppvekstutvalget og helse-, kultur- og velferdsutvalget og har to representanter i bystyret med Bjørnar Heldal og Petter N. Toldnæs.
Etter lokalvaget i 2015 endte Venstre opp med en oppslutning på 8,9%,tr en fremgang på 1,0% fra lokalvalget i 2007.
Gonzalo Pizarro

Gonzalo Pizarro (født 1502, død 9. april 1548) var en spansk conquistador på 1500-tallet. Han var en yngre halvbror av Francisco Pizarro, erobreren av Peru.
Fra 1540 til 1542 var han leder av en ekspedisjon som søkte etter den legendariske gullbyen El Dorado. Da Francisco Pizarro døde i 1541 ble det fra Spania sendt en visekonge Blasco Núñez Vela som overtok styret i Peru i 1544, men som ble svært upopulær blant encomenderoene. Audienciaen gjorde felles sak med encomenderoene og avsatte visekongen, og utpekte Gonzalo Pizarro til midlertidig overhode. Visekongen samlet en styrke rundt seg, og han og Pizarro møttes i et slag i 1546, der Pizarros styrker seiret, og visekongen ble drept. Da ny visekonge ankom, nektet Pizarro å overgi seg, og han ble sett på som opprører. Han ble til slutt tatt til fange, og ble dømt til døden for høyforæderi og tyranni. Den 9. april 1548 ble han halshugd i Peru.
Han har fått en kanton i Ecuador oppkalt etter seg.
VM i landeveissykling 2015 – Mennenes fellesstart (U23)

VM i landeveissykling 2015 fellesstart menn U23 gikk over 178 km den 25. september i Richmond i Virginia i USA.
Alkymisten

Handling

Boken forteller om den andalusiske gjetergutten Santiago, og hans drøm om å finne en av verdens rikeste skatter. Gjennom to netter, der han drømmer om en pike som forteller ham om hva som venter ham i Egypt, møtet med en spåkone som råder ham til å følge drømmen og møtet med en underlig gammel mann som påstår at han er kongen av Salem, bestemmer Santiago seg for å følge rådene. Fra Spania reiser han til Tanger og gjennom Egypts ørken til et møte med Alkymisten. 
Alkymisten er en utbrodering av eventyret «Sanndrømt» fra Tusen og en natt, fortalt den 351. natt. Jorge Luis Borges behandler det samme eventyret i sin novelle «Historien om de to som drømte» i boka «Nederdrektighetens historie».

Tema

Boken har vært viktig for New Agebevegelsen fordi «den i romans form formidler sentrale sider ved deres verdensbilde og menneskesyn: den handler om åndelige søken, om å finne seg selv gjennom å se de magiske sammenhengene i tilværelsen og i et univers gjennomsyret av mystikk. Coelhos eget etterord til romanen gir da også til kjenne en sterk New Age-orientering, som igjen understrekes ved romanheltens opplevelse av å være i ett med verdenssjelen.».
Nath Í mac Fiachrach

Nath Í mac Fiachrach (død ca. 445), også kjent som Feradach Dathí var en semihistorisk konge av Connacht og overkonge av Irland.
Nath Í var sønn av Fiachra og sønnesønn av Eochaid Mugmedon. Han var nevø av Niall Noigíallach som ifølge Francis John Byrne var hans forgjenger både som konge av Connacht og overkonge av Irland. Han var far til Ailill Molt, Ailills mor var Ethne ingen Chonrach Cais. 
Ifølge en sen mellomirsk saga, Aided Nath Í ocus a adnacol, skal Nath Í ha reist helt til Alpene, hvor han angriper tårnet til Forménus, konge av Thrakia, som hadde trukket seg tilbake dit som en eremitt. Forménus ber til Gud, hvorpå lynet slår ned i Nath Í og han dør.
Gourmetskje

En gourmetskje er en spesialkonstruert kuvertskje for saus. Den er en nesten flat skje som skal brukes til å få saus lettere opp fra tallerkenen. Gourmetskjeen kan noen ganger omtales som sauseskje, men dette er av gammel tradisjon skjeen man serverer sausen med.

Plassering

Legges gjerne på skrå på høyre side. Gjerne parallelt med glassrekken.
Falsotoclinius

Utseende

Små (6-9 millimeter), nokså langstrakte, lyst fargede oldenborrer. Antennene er ti-leddete med en fem-leddet vifte som er mye lengre enn skaftet. "Snuten" (clypeus) er trapesformet, litt innbuktet på sidene. Pronotum er ganske kort med rundede sider, dekkvingene parallellsidige.

Utbredelse

Slekten er utbredt i Iran.
Falsomoechotypoides

Utbredelse

Arten er kjent fra Sumatra.
Hårnålssving

En hårnålssving er en svært skarp, hesteskoformet veisving på omtrent 180º. Navnet kommer av at svingen minner om ei hårnål. Betegnelsen kan også brukes om lignende skarpe svinger på stier eller i slalåmløyper.
Hårnålssvinger bygges ofte på veier som går opp eller ned bratte fjellsider, for å unngå at veiene blir for bratte. Dette gir ofte et karakteristisk sikksakmønster i fjellsidene. Slike veier er ofte vanskelige for biler og sjåfører, særlig busser og lastebiler/vogntog.
I moderne veibygging unngås hårnålssvinger så langt det er mulig, og det bygges i stedet tunneler gjennom fjellet. Det koster imidlertid langt mer å bygge tunnel gjennom fjellet enn vei over fjellet.
Noen steder bygges hårnålssvinger som tunneler i fjellet der det er for liten plass til å bygge vei utenpå fjellet. Slike tunneler kalles vendetunneler. Dette navnet brukes også for svinger på jernbane som tilsvarer hårnålssvinger på vei. Flåmsbana har en stor hårnålsving ved Reinunga.
Enkelte steder svinger veien mer enn 180º og krysser seg selv i tunnel eller på bru. Flere slike svinger i Norge kalles korketrekkere. Et eksempel er nåværende trasé for riksvei 7 i Måbødalen der Storegjeltunnelen danner en full sirkel.
Hårnålssvinger brukes også på baner for motorsport, blant annet Formel 1 og roadracing, samt i rally. Innen motorsport brukes slike svinger for å øke vanskelighetsgraden for førerne, senke hastigheten, eller for å øke banenes lengde uten å øke området banene legger beslag på.
Innen sykling regnes klatring opp fjellveier med hårnålssvinger som noe av det vanskeligste, og brukes ofte i Tour de France, Giro d'Italia, Sveits rundt og Vuelta a España.
Zeigarnik-effekten

Zeigarnik-effekten er et psykologisk fenomen som går ut på at det er lettere å huske oppgaver som er uferdige eller blir avbrutt, enn oppgaver som er ferdige og avsluttet. Virkningsmekanismen er oppkalt etter den sovjetisk-litauiske psykologen og psykiateren Bluma Zeigarnik (Блю́ма Зейга́рник, 1901–1988). Hun studerte og beskrev fenomenet i 1927 etter at kolleger ved Humboldt-universitetet i Berlin skal ha bemerket at kelnere tilsynelatende kunne huske alle detaljer ved bestillinger som var i ferd med å bli servert, men glemte dem da oppgavene var utført og kundene var gått.
På grunn av teorien om Zeigarnik-effekten er det blitt foreslått at studenter som ønsker å huske stoffet bedre, kan ha en fordel hvis de avbryter lesingen underveis for så å fortsette.
Zeigarnik-effekten er også blitt nevnt som forklaring på virkningen av cliffhangere i populærkulturen. Det er spennende sekvenser i en historiefortelling, for eksempel i en TV-føljetong, som blir stående uavsluttet ved reklameavbrudd eller når avsnittet er over, for å holde på publikums oppmerksomhet.
Det skal være uenighet om hvor betydningsfull effekten er.
Masaaki Higashiguchi

Landslaget

Han ble tatt ut i Japans tropp til VM i fotball 2018 i Russland.
Antiochia ad Taurum

Antiochia ad Taurum (Αντιόχεια του Ταύρου; «Antiokia i Taurus[fjellene]») var en hellenistisk oldtidsby i Taurusfjellene i Kilikia (senere provinsen Commagene) i Anatolia. De fleste moderne forskere plasserer Antiochia ad Taurum i eller nær Gaziantep i Tyrkia (tidligere kalt Aïntab) , skjønt noen tidligere tiders forskere prøvde å knytte den til Aleppo (Halab) i Syria. 
Det ble stått mynt i Antiochia ad Taurum.  Antiochia ad Taurum ble kristnet tidlig, og ble et bispesete i Commagene.
Stefan Rusch

Karriere

Mobre deltok ved VM i friidrett 2011 for handikappede (IPC Athletics World Championships) i Christchurch på New Zealand i januar 2011. Der fikk han bronse på 100 og 400 meter, men ble diskvalifisert på 200 meter. På 100 meter løp han på 17,65 i finalen, og ble slått av Sebastien Mobre og Mohamed Hammadi. På 400 meter løp han på 1:02,55, og også her ble han slått av Hammadi og Mobre. 
Ved Paralympiske sommerleker 2012 i London kom han på 6.-plass på 100 meter, med tiden 16,74 sekunder i finalen, som var ny personlig rekord. På 200 meter kom han på 6.-plass, med tiden 30,63. I innledningsheatet satte han ny personlig rekord, med 30,57.
Christensenbreen (Sør-Georgia)

Christensenbreen er en isbre som er 7,5 kilometer lang, og som flyter sørover til den østlige delen av Newark Bay på sørkysten av Sør-Georgia. Den ble kartlagt av South Georgia Survey i perioden 1951–57, og ble navnsatt av UK .Antarctic Place-Names Committee etter Chr. Fred. Christensen, en norsk skipsingeniør som sammen med skipsreder H.G. Melsom, var den første til å løse det praktiske problemet med å bygge en bedding på et hvalkokeri da «Lancing» ble ombygd i 1925.
Wolfmother

Historie

Andrew Stockdale startet Wolfmother i 2000 sammen med trommisen Myles Heskett som dro med seg Chris Ross på keyboard/bass. 
Etter å ha gitt ut sin selvtitulererte EP gjennom Modular Recordings i 2004, begynte bandet å delta på flere musikkfestivaler. Bandets EP var en stor suksess i Australia og nådde 35.-plass som sin høyeste plassering.
I 2005 dro bandet til Los Angeles for å spille inn sin debutplate "Wolfmother". Plata ble gitt ut i oktober 2005, med Dave Sardy som produsent.
I august 2008 annonserte de at bassisten Chris Ross og trommisen Myles Heskett hadde sluttet i bandet. Stockdale ekspanderte til en kvartett med gitarist Aidan Nemeth, bassist/keyboadist Ian Peres og trommis Dave Atkins under pseudonymet White Feather. Kvartetten begynte å jobbe med et nytt Wolfmother-album, Cosmic Egg, som kom ut i 2009. Det nådde ikke helt den suksessen de hadde håpet på og under turneen for plata overtok Will Rockwell-Scott for Atkins. Ting var fortsatt ustabilt i bandet og både Nemeth og Rockwell-Scott forlot bandet i 2012. De ble erstattet av nye medlemmer, men til slutt valgte Stockdale å gi ut det nye materialet de hadde jobbet med som soloplate under navnet Keep Moving i 2013 og la samtidig navnet Wolfmother på is. Det varte ikke lenge for i 2014 var bandet tilbake i sitt originale trioformat, med Vin Steele og Hamish Rosser. De ga ut plata New Crown og året etter ble debutalbumet utgikk på nytt i anledning bandets tiårsjubileum, 
I januar 2016 kom albumet Victorious. Produsert av Brendan O'Brien.
Grethe synger Lille Grethe

Grethe synger Lille Grethe er et musikkalbum med Grethe Kausland, utgitt på Troll i 1979. Albumet lå ti uker på VG-lista og endte med 21.-plass som beste plassering.
Broket seljefly

Utseende

Et middelsstort (vingespenn 37 – 41 mm) nattfly, svært variabel i fargen. Forvingen kan være brun, grå, rødlig eller oransje, mer eller mindre brokete. Vanligvis har den tydelige, hvitkantede nyre- og ringmerker, men disse kan mangle. Bølgelinjen langs ytterkanten av vingen er gjerne tydelig, lys og svakt buet, ikke tannet. Larven er grønn med små, lyse flekker og en smal, gul sidestripe.

Levevis

Broket seljefly lever i skog og på andre steder der det vokser trær. Larvene lever på ulike løvtrær, særlig eik (Quercus spp.). De voksne sommerfuglene flyr om natten i mars – mai. De besøker blomster (gåsunger) av selje og kommer gjerne til lys.

Utbredelse

Arten er utbredt i Europa. I Norge er den vanlig nord til det sørlige Nordland.
Hopliopsis

Utseende

Små, tettbygde, brunlige oldenborrer.

Utbredelse

Slekten er endemisk for Madagaskar, Komorene og omkringliggende øyer (Maskarenene).
Tino di Camaino

Tino di Camaino (født ca. 1280 i Siena, død ca. 1337 i Napoli) var en italiensk billedhugger.
Han var sønn av arkitekt Camaino di Crescentino og elev av Giovanni Pisano, som han hjalp i arbeidet med fasaden til Katedralen i Siena. Seinere fulgte Tino sin mester til Pisa, hvor han ble ansvarlig for arbeidet med katedralen i 1311. Fire år seinere laget han gravmonumentet over keiser Henry VII. Etter hvert utførte han liknende arbeider i Siena og Firenze, blant annet det berømte gravstedet til biskop Orso i Santa Maria del Fiore og gravstedet til Gastone della Torre i museet Santa Croce.
Fra 1323 arbeidet han in Napoli, under kong Robert I av Napoli. Igjen laget han flere gravmonumenter, blant andre til Catherine av Østerrike i San Lorenzo Maggiore og dronning Maria av Ungarn i Santa Maria Donnaregina. Andre arbeider er i Badia Cava dei Tirreni

Bibliografi

Enzo Carli, Tino Di Camaino: Scultore (Firenze: Felice Le Monnier, 1934)
Juristen

Juristen, tidligere Juristkontakt, er medlemsbladet til Norges Juristforbund. Bladet henvender seg til jurister i alle deler av samfunnet og alle andre som er opptatt av retts- og samfunnspolitikk. Bladet redigeres etter Redaktørplakaten, utkommer ni ganger i året. Juristen er medlem av Fagpressen og opplaget er ca. 18 000.
Regjeringens minnemedalje for innsats under andre verdenskrig

Regjeringens minnemedalje for innsats under andre verdenskrig («Takk for din innsats 1939–45») er en norsk medalje. 
Medaljen ble opprettet i forbindelse med 70-årsmarkeringen i 2015 av frigjøringen etter andre verdenskrig. Medaljen skulle i utgangspunktet kun tildeles i jubileumsåret, men ordningen ble videreført de neste årene. Pr. 2017 var minnesmedaljen tildelt omtrent 1 100 personer.
Medaljen kan tildeles «norske og utenlandske militære [inkludert handelsflåten] og sivile som anerkjennelse for innsats under andre verdenskrig», så lenge vedkommende «bidro i kampen mot aksemaktene eller til støtte for sivilsamfunnet». Kommunene har som oppgave å utarbeide lister over personer som møter kriteriene, og basert på disse tar fylkesmannen beslutning om tildeling på vegne av staten. Medaljen utdeles ikke posthumt, og den kan ikke bæres på uniform.
Den latviske sosialistiske sovjetrepublikk

Den latviske sosialistiske sovjetrepublikk (ofte kalt Latviske SSR) var en delrepublikk og marionettestat i Sovjetunionen fra 1940 til 1991. Republikken Latvia ble okkupert av sovjetrussiske styrker den 17. juni 1940, og den 21. juli 1940 ble Latvia proklamert som en sovjetisk delrepublikk. Hovedstad var Riga.
I en hemmelig tilleggsprotokoll til Molotov–Ribbentrop-pakten, en ikke-angrepsavtale mellom det nazistiske Tyskland og Sovjetunionen undertegnet i 1939, var det egentlig avtalt at Latvia og Estland skulle tilfalle Sovjetunionen, mens Litauen skulle tilfalle Tyskland. Likevel kom Latvia under tysk okkupasjon den 10. juli 1941, noe som vedvarte frem til sovjetrusserne igjen okkuperte landet høsten 1944. Jødeforfølgelsene i Latvia under den tyske okkupasjonen fikk ingen offentlig oppmerksomhet før etter kommunismens fall i 1990. Etter krigen ble latvierne igjen ofre for Stalins terror; kollektiviseringen i jordbruket og russifiseringen på flere samfunnsområder medførte forfølgelser og massedeportasjoner. Utrenskningene kom også til å ramme latvisknasjonale kommunister.
Latvia er et typisk skogland med en treindustri med produksjon av slikt som fyrstikker og bygningsartikler. I den sovjetiske perioden ble det også reist bilindustri, elektroteknisk industri, næringsmiddelindustri og en oljehavn i Ventspils.
De latviske, estiske og litauiske sovjetrepublikkene gjenvant sin uavhengighet under den syngende revolusjonen i 1990/1991. Latvia erklærte å ha vært et okkupert land, og gjenopprettet Republikken Latvia den 21. august 1991. Sovjetunionen anerkjente Latvias uavhengighet den 6. september, og den 26. desember ble hele Sovjetunionen oppløst.